b'\n_START_ARTICLE_\nFoment de la Producci\xc3\xb3 Nacional\n_START_PARAGRAPH_\nFoment de la Producci\xc3\xb3 Nacional fou una entitat catalana fundada el desembre de 1868 fundada per industrials amb la finalitat de defensar el proteccionisme davant les reformes lliurecanvistes del ministre liberal Laure\xc3\xa0 Figuerola, contra la que convocaren una manifestaci\xc3\xb3 l\'abril de 1869. Els seus fundadors principals foren Pere Bosch i Labr\xc3\xbas, Dom\xc3\xa8nec Sert i Rius, Miquel Buixeda i Josep Puig i Llagostera i escolliren president Joan G\xc3\xbcell i Ferrer. Inicialment tenia 159 socis._NEWLINE_Defensava un "proteccionisme harm\xc3\xb2nic" teoritzat per Bosch i Labr\xc3\xbas i Josep de Letamendi que defensava la implantaci\xc3\xb3 d\'un sistema aranzelari que proteg\xc3\xads tots els sectors econ\xc3\xb2mics nacionals de la compet\xc3\xa8ncia exterior, a difer\xc3\xa8ncia dels postulats de Friedrich List, que ho veia com un sistema per a fomentar el desenvolupament de la ind\xc3\xbastria nacional. Aquest comprom\xc3\xads program\xc3\xa0tic d\'aplegar tots els sectors econ\xc3\xb2mics en una sola entitat l\'obligaria a renunciar a moltes de les reivindicacions per tal de no perjudicar-se uns sectors a altres._NEWLINE_El seu \xc3\xb2rgan era El Protector del Pueblo. La seva intenci\xc3\xb3 era crear una Lliga Proteccionista a nivell estatal, fundant entitats del mateix tenor a Madrid, Saragossa, Val\xc3\xa8ncia, Castell\xc3\xb3 de la Plana i Santander, per tal de lliurar-se de l\'acusaci\xc3\xb3 de localisme, per\xc3\xb2 la majoria d\'elles restaren inoperatives i la seva influ\xc3\xa8ncia pol\xc3\xadtica fou m\xc3\xadnima. Entre 1872 i 1875, per\xc3\xb2, van mantenir bones relacions amb les Lligues de Contribuents d\'arreu de l\'estat._NEWLINE_El 1876 una part dels seus membres, encap\xc3\xa7alats pel mateix Bosch i Labr\xc3\xbas, s\'escind\xc3\xad i cre\xc3\xa0 el Foment de la Producci\xc3\xb3 Espanyola. Aleshores tenia 944 socis. El 1879 es fusion\xc3\xa0 amb l\'Institut Industrial de Catalunya i constitu\xc3\xad Foment del Treball Nacional.'